ORDE do 14 de febreiro de 2008 pola que se ratifica a extinción da Fundación para a Protección de Discapacitados Psíquicos de Viveiro.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 28/03/2008

Visto o expediente de extinción da Fundación para a Protección de Discapacitados Psíquicos de Viveiro.
Supostos de feito.
Primeiro.-Con data do 19 de xuño de 2007 tivo entrada no rexistro xeral da Vicepresidencia da Igualdade e do Benestar escrito asinado pola presidenta da fundación, no que se solicita a extinción da fundación para a protección de discapacitados psíquicos de Viveiro.
Segundo.-A fundación constituíuse mediante escritura pública outorgada en Viveiro, o día 12 de maio de 2000, para proporcionar asistencia social para discapacitados psíquicos en idade laboral cunha minusvalidez temporal ou permanente que lles impida a súa integración nunha empresa ou nun centro especial de emprego, prestando funcións tutelares, asistenciais, ocupacionais e en xeral calquera tipo de actividades formativas ou educacionais tendentes a mellorar a calidade de vida dos seus beneficiarios. Así mesmo, foi clasificada como benéfico-social por Orde do 13 de xuño de 2001, e con data do 27 de agosto publícase no Diario Oficial de Galicia a Orde do 11 de xullo de 2001 pola que se declara de interese galego e se ordena a súa inscrición no Rexistro de Fundacións de Interese Galego.
Terceiro.-O órgano de goberno da fundación adoptou o acordo pertinente, coa maioría establecida no artigo 13.3º do Decreto 248/1992, do 18 de xuño, e este acordo foi ratificado por este protectorado.
Cuarto.-Compón o expediente a seguinte documentación:
a) Solicitude de extinción, presentada con data do 19 de xuño ante a Vicepresidencia da Igualdade e do Benestar.
b) Certificación do acordo do padroado, adoptado en reunión ordinaria que tivo lugar o día 11 de maio de 2007, acordando por unanimidade a extinción da fundación.
c) Exposición razoada da causa determinante da extinción, asinada pola presidenta o 13 de agosto de 2007.
d) A memoria económica da fundación (asinada polo secretario do padroado, co visto e prace da presidenta, con data do 31 de maio de 2007).
e) A proposta de designación dos liquidadores, o programa da súa actuación e o proxecto de distribución do produto da venda do patrimonio da fundación (así consta no certificado asinado polo secretario co visto e prace da presidenta con data do 31 de maio de 2007).
f) Informe favorable da proposta de extinción, elaborado pola Asesoría Xurídica da Vicepresidencia da Igualdade e do Benestar, con data do 22-11-2007.
g) Memoria-proposta da Secretaría Xeral da Vicepresidencia da Igualdade e do Benestar propoñendo a elevación do acordo de extinción á Comisión de Secretarios Xerais.
Quinto.-En cumprimento do disposto no artigo 32.4º b) do Decreto 248/1992, deuse traslado deste expediente á Comisión de Secretarios Xerais, que o examinou e emitiu o seu informe na súa xuntanza do 28 de xaneiro de 2008.
Fundamentos de dereito.
Primeiro.-A Vicepresidencia é competente para coñecer este expediente en uso das facultades que lle confiren os artigos 32.3º b) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, e o Decreto 517/2005, do 6 outubro, polo que se establece a estrutura orgánica da Vicepresidencia da Igualdade e do Benestar.
Segundo.-Ao abeiro do disposto no artigo 44.6º da Lei 12/2006, do 1 de decembro, de fundacións de interese galego, a extinción deberase inscribir no Rexistro de Fundacións de Interese Galego.
Terceiro.-O artigo 39 do Decreto 248/1992, do 18 de xuño, dispón que a extinción requirirá o acordo do seu órgano de goberno adoptado coa maioría indicada no artigo 13.3º, que deberá ser ratificado polo protectorado.
Cuarto.-Conforme o artigo 40 do dito decreto, a extinción da fundación porá fin ás actividades ordinarias desta e determinará o comezo das operacións da súa liquidación. Cesarán os membros do órgano de goberno e dirección da fundación que non sexan liquidadores.
Os liquidadores nomeados terán as responsabilidades dos membros do órgano encargado do goberno e dirección da fundación durante o período de liquidación desta e daranlle conta ao protectorado de cada unha das operacións que leven a cabo, tanto na realización do activo como na liquidación do pasivo. Formarán a conta final de liquidación cos xustificantes da entrega do haber líquido ás institucións chamadas a recibilo, que se inscribirá no Rexistro de Fundacións.
Por todo isto,
Vista a Lei 49/2002, do 23 de decembro, de réxime fiscal das entidades sen fins lucrativos e dos incentivos fiscais ao mecenado; a Lei 12/2006, do 1 de decembro, de fundacións de interese galego; o Decreto 248/1992, que aprobou o Regulamento de organización e funcionamento do protectorado das fundacións de interese galego; o Decreto 517/2005, do 6 de outubro, pola que se establece a estrutura orgánica da Vicepresidencia da Igualdade e do Benestar; a Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, e demais da súa normativa de desenvolvemento e a de xeral aplicación,
DISPOÑO:
Primeiro.-Ratificar o acordo de extinción da Fundación para a Protección de Discapacitados Psíquicos de Viveiro (Lugo) e ordenar a súa inscrición no Rexistro de Fundacións.
Segundo.-Nomear liquidadores os seguintes membros do padroado:
-María Pilar Jiménez Díaz.
-José Luis Carrillo Pena.
Os liquidadores nomeados deberán informar o protectorado das operacións realizadas e solicitar as autorizacións que precisen de conformidade coa normativa vixente. Así mesmo, deberán remitir ao dito protectorado a conta final de liquidación dos xustificantes de entrega de lles ter liquidado ás institucións chamadas a recibilo, inscribíndose no Rexistro de Fundacións.
Os demais membros do órgano de goberno que non sexan liquidadores deberán presentar o seu cesamento ao protectorado para a súa inscrición no Rexistro de Fundacións.
Esta resolución esgota a vía administrativa e contra ela poderán interpoñer recuso de reposición no prazo dun mes desde o día seguinte ao da notificación desta resolución perante o mesmo órgano que ditou o acto, ou directamente o recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous meses desde o día seguinte ao da súa notificación. En todo caso non se poderá interpoñer o recurso contencioso-administrativo ata que sexa resolto expresamente ou se produza a desestimación presunta do recurso de reposición interposto (artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
Santiago de Compostela, 14 de febreiro de 2008.
Anxo Manuel Quintana González
Vicepresidente da Igualdade e do Benestar